Zuzana Kumanová

Mgr. Zuzana Kumanová, PhD. (* 27. január 1970, Považská Bystrica) je slovenská etnografka a historička. Spolupracovala a bola štatutárnou zástupkyňou občianskeho združenia In Minorita. Spolupracovala s Úradom splnomocnenca vlády SR pre národnostné menšiny, Úradom splnomocnenca vlády SR pre rómske komunity a Splnomocnencom pre najmenej rozvinuté okresy. V rokoch 2020 - 2021 bola štátnou tajomníčkou MK SR za politickú stranu ZA ĽUDÍ.

Skorý život 
Pochádza zo zmiešanej slovensko-rómskej rodiny. Detstvo strávila v Púchove, kde chodila aj na základnú školu a gymnázium. V roku 1993 vyštudovala odbor história a národopis na Filozofickej fakulte Univerzity Komenského v Bratislave, kde neskôr ukončila aj svoje postgraduálne štúdium.

Pôsobenie v neziskovom sektore 
Po ukončení štúdia vstúpila Zuzana Kumanová do neziskového sektora. V roku 1999 stála pri zrode občianskeho združenia In Minorita, ktorého je predsedkyňou. Občianske združenie In Minorita sa okrem iného venuje aj téme rómskeho holokaustu, národnostným menšinám a postaveniu žien v spoločnosti.

Ma Bisteren! 
In Minorita realizuje projekt Ma Bisteren! od roku 2005, ktorý sa snaží o zvýšenie povedomia o téme rómskeho holokaustu vo verejnom diskurze. Ma Bisteren znamená v slovenčine nezabudneme, pamätáme, alebo pripomíname si. V rámci tohto projektu bolo postavených 7 pamätníkov pripomínajúcich rómsky holokaust na Slovensku. Centrálny pamätník rómskeho holokaustu je v areáli Múzea SNP v Banskej Bystrici. Ďalej boli postavené pamätníky v Hanušovciach nad Topľou, kde rómski muži vykonávali nútené práce, vo Zvolene na židovskom cintoríne, kde je masový hrob, v Slatine, kde bolo popravených takmer 60 ľudí, v Dubnici nad Váhom, kde bol koncentračný tábor, v Lutile, kde zmizla počas jednej noci celá rómska komunita a na mieste masového popraviska v Nemeckej. Projekt Ma Bisteren! taktiež dopĺňa mená obetí rómskeho holokaustu pri týchto pamätníkoch.

Zuzana Kumanová o rómskom holokauste: „Práve neustále sprítomňovanie témy pokladám za dôležité. Tiež za dôležité pokladám neustále dopĺňanie informácií o obetiach, predovšetkým zaznamenať mená, aby tieto obete neupadli do zabudnutia“.

Pôsobenie v štátnej správe 
V roku 2010 sa Zuzana Kumanová stala riaditeľkou odboru koncepcií analýz a regionálnej koordinácie Úradu splnomocnenca vlády SR pre rómske komunity. Taktiež spolupracovala s Úradom splnomocnenca vlády SR pre národnostné menšiny. Od roku 2015 do roku 2018 bole členkou expertného tímu Úradu splnomocnenca vlády SR pre podporu najmenej rozvinutých okresov. V roku 2019 bola poradkyňou Úradu splnomocnenca vlády SR pre rómske komunity. Podieľala sa na realizácií projektu pre podporu najmenej rozvinutých okresov, ktorý sa sústredí na zvyšovanie zamestnanosti. Zuzana Kumanová kandidovala v parlamentných voľbách v roku 2020 za stranu ZA ĽUDÍ a od októbra 2020 do augusta 2021 bola štátnou tajomníčkou Ministerstva kultúry. 25. augusta 2021 ju vláda na návrh Veroniky Remišovej z postu bez udania dôvodu odvolala, výmena pravdepodobne súvisela s mocenským bojom frakcií v strane.

Ocenenia 
 2015: cena Lúč z tmy od občianskeho združenia EduRoma a Ústavu romologických štúdií UKF v Nitre za aktivity podporujúce zlepšenie postavenia Rómov.
 2019: Pribinov kríž I. triedy od prezidenta Andreja Kisku za mimoriadne zásluhy o sociálny rozvoj Slovenskej republiky v oblasti etnografie a histórie.

Referencie

Externé odkazy 
 Diela Zuzany Kumanovej v súbornom katalógu Slovenskej národnej knižnice
 Z. KUMANOVÁ: Veľa rómskych žien prestalo veriť, že ich život bude lepší – rozhovor pre portál Teraz.sk TASR (2014)

Slovenskí etnografi
Slovenskí historici
Slovenskí romisti
Štátni tajomníci Ministerstva kultúry Slovenskej republiky
Slovenské osobnosti rómskeho pôvodu
Laureáti Pribinovho kríža I. triedy
Absolventi Filozofickej fakulty Univerzity Komenského v Bratislave
Osobnosti z Považskej Bystrice